This is Anfield! | Η Εφημερίδα των Συντακτών
Αν υπάρχει μια ομάδα που θα μπορούσε να ανατρέψει ημιτελικό με 3-0 εις βάρος της απέναντι στην Μπαρσελόνα αυτή είναι μόνο η Λίβερπουλ.
Η μαγική εικόνα του πρώτου ημιτελικού του Τσάμπιονς Λιγκ και η νίκη των Καταλανών σβήστηκε χθες στο «Ανφιλντ», όπου οι «κόκκινοι» της Αγγλίας διέσυραν τους Καταλανούς του Ερνέστο Βαλβέρδε και με 4-0 πήραν την τεράστια πρόκριση στον τελικό κάνοντας την πιο ιστορική και δύσκολη ανατροπή.
Χωρίς τους δύο καλύτερους επιθετικούς της, τους Σαλάχ και Φιρμίνο, δίχως τον τραυματία μέσο Κεϊτά, με τον κορυφαίο στόπερ Φαν Ντάικ αμφίβολο και τον αριστερό μπακ Ρόμπερτσον να αποχωρεί λαβωμένος στο ημίχρονο, η Λίβερπουλ έπαιξε με μια πειραματική ενδεκάδα. Με παίκτες όμως αποφασισμένους να… πεθάνουν στο γήπεδο.
Και η ελπίδα στο… φλεγόμενο γήπεδο ξύπνησε μόλις στο 7ο λεπτό, όταν ο Οριζί πήρε το ριμπάουντ από απόκρουση του Τερ Στέγκεν και άνοιξε το σκορ. Οι γηπεδούχοι πίεζαν, αλλά δεν βιάζονταν. Κρατούσαν το καλύτερο για το δεύτερο μέρος.
Ο Ουινάλντουμ μπήκε αλλαγή, πέρασε στη μεσαία γραμμή και με δύο δικά του γκολ στο 54’ και 56’, το ματς είχε ήδη έρθει στα ίσια: 3-0!
Βλέποντας την Μπαρτσελόνα ανήμπορη, το τέταρτο γκολ ήταν θέμα χρόνου. Και μπήκε με τον πιο ταπεινωτικό τρόπο για τους φιλοξενούμενους.
Η Λίβερπουλ είχε κερδίσει κόρνερ, ο Αλεξάντερ Αρνολντ ετοιμαζόταν να αφήσει την μπάλα στον Σακίρι για την εκτέλεση, όταν διαπίστωσε ότι οι «μπλαουγράνα» χάζευαν!
Ο νεαρός μπακ έβγαλε μόνο του τον Οριζί για το 4-0, την ώρα που οι αντίπαλοι αμυντικοί κοιτούσαν αλλού και ο Τερ-Στέγκεν χτυπούσε… παλαμάκια ενθάρρυνσης! Η εικόνα… καφενείου των ηττημένων δεν άλλαξε στα τελευταία 15 λεπτά.
Είναι χαρακτηριστικό ότι δεν έκαναν καμία ευκαιρία για το γκολ που θα τους έδινε την πρόκριση, ενώ ταυτόχρονα στην κόντρα κινδύνευσαν και με πέμπτο.
Οσες ευκαιρίες έκαναν ήταν νωρίτερα στον αγώνα, όταν η Λίβερπουλ άφηνε χώρους στην άμυνα, όμως ο Αλισον ήταν καίριος.
Στο τέλος ο Μέσι εξαφανίστηκε (καμία έκπληξη…), ο Σουάρες ήταν εξ αρχής εκτός ματς, αν και το μεγαλύτερο μερίδιο ευθύνης αναλογεί φυσικά στον Ερνέστο Βαλβέρδε.
Ο Βάσκος τεχνικός απέτυχε για ακόμα μία χρονιά να εμπνεύσει τους παίκτες του, προσθέτοντας άλλον έναν ταπεινωτικό αποκλεισμό μετά τον περσινό από τη Ρόμα του Μανωλά. Με τον «Τσινγκούρι» η Μπάρτσα δεν πρόκειται να ανέβει επίπεδο, όσα πρωταθλήματα Ισπανίας κι αν σηκώσει.
Από την άλλη, η Λίβερπουλ με τον Γιούργκεν Κλοπ έχει ανέβει πολλά επίπεδα, ακόμα κι αν δεν πάρει κανέναν τίτλο φέτος. Αλλά έτσι είναι το ποδόσφαιρο.
ΛΙΒΕΡΠΟΥΛ (Γ. Κλοπ): Αλισον, Αλεξάντερ-Αρνολντ, Ματίπ, Φαν Ντάικ, Ρόμπερτσον (46’ Ουινάλντουμ), Φαμπίνιο, Χέντερσον, Μίλνερ, Σακίρι (90’ Στάριτζ), Μανέ, Οριζί (85’ Γκόμες).
ΜΠΑΡΤΣΕΛΟΝΑ (Ερ. Βαλβέρδε): Τερ-Στέγκεν, Σέρχι, Πικέ, Λενγκλέ, Αλμπα, Μπουσκέτς, Βιδάλ (75’ Αρτούρ), Ράκιτιτς (80’ Μάλκομ), Κουτίνιο (60’ Σεμέντο), Μέσι, Σουάρες.
ΣΚΟΡΕΡ: 7’, 79’ Οριζί, 54’ 56’ Ουινάλντουμ.
ΔΙΑΙΤΗΤΗΣ: Τσακίρ (Τουρκία).
ΚΙΤΡΙΝΗ: 11’ Φαμπίνιο, 45’ Μπουσκέτς, 53’ Ράκιτιτς, 66’ Ματίπ, 75’ Σεμέντο.
«Μοναδικά συναισθήματα»
Δεν υπάρχουν λόγια να περιγράψουν τις σκηνές που εκτυλίχθηκαν μετά το τέλος του ημιτελικού στο «Ανφιλντ». Παίκτες της Λίβερπουλ να κλαίνε, άλλοι να τρέχουν αλαλάζοντας και όλοι μαζί στο τέλος, αγκαλιά μπροστά στο «Kop» για να τραγουδήσουν μαζί με τον κόσμο το εμβληματικό «You ‘ll never walk alone».
«Είναι απίστευτο αυτό που πετύχαμε» είπε ο Γιούργκεν Κλοπ και πρόσθεσε: «Σίγουρα υπάρχουν πιο σημαντικά πράγματα στον κόσμο, αλλά η δημιουργία αυτών των συναισθημάτων είναι πραγματική μοναδική», ενώ παραδέχτηκε πως ούτε αυτός είδε το τέταρτο γκολ! «Είδα ξαφνικά την μπάλα στα δίχτυα, δεν πήρα χαμπάρι ότι εκτελέστηκε το κόρνερ, ενώ και κάποια παιδιά στον πάγκο δεν είδαν όλη τη φάση από την αρχή».
Μεγάλη δήλωση έκανε ο Τζορτζ Ουινάλντουμ, που πέτυχε δύο γκολ μέσα σε τρία λεπτά:
«Νευρίασα που δεν ξεκίνησα βασικός, αλλά όταν μπήκα στο γήπεδο ήξερα ότι έπρεπε να κάνω κάτι σπέσιαλ. Μέσα στην ομάδα πιστεύαμε στην ανατροπή, όταν όλοι οι άλλοι αμφέβαλλαν».